Suomi on viime vuosina velkaantunut vauhdilla. Jyrki Kataisen (kok) ollessa valtiovarainministerinä sekä pääministerinä (2007–2014) Suomen velka kasvoi 41 miljardilla eurolla.

Velkaantumiselle on löydetty monia syntipukkeja. Useimmiten mainitaan ay-liike, eläkeläiset, työttömät ja opiskelijat. Sen sijaan on kiinnitetty niukasti huomiota siihen, että yrityksille annetut verohelpotukset ovat todellisuudessa rapauttaneet veropohjan niin, että velkaantumista on vaikea saada pysähtymään.

Matti Vanhasen (kesk) pääministerikaudella (2003–2010) poistettiin yritysten kelamaksu, mikä merkitsi valtiolle noin miljardin euron menetystä vuodessa. Samoin listaamattomien perheyritysten verotusta helpotettiin sadoilla miljoonilla euroilla Vanhasen pääministerikaudella. Ei mitään ihme sitten, että Vanhasesta tehtiin perheyritysten liiton toimitusjohtaja 14 000 euron kuukausipalkalla. Tämän lisäksi Vanhanen vei mukanaan liiton hallituksen puheenjohtajan Anne Bernerin eduskuntaan ja myös suoraan ministeriksi.

Yhteisöveroa alennettiin vuosina 2012–2014 kaikkiaan kuudella prosenttiyksiköllä, eli 1,4 miljardia euroa vuodessa. Samalla luvattiin synnyttää 100 000 uutta työpaikkaa, mutta työpaikkoja onkin kadonnut yli 100 000. Tulosta on synnytetty väkeä vähentämällä, ja osinkoja on maksettu vuosi vuodelta lisää. Niinpä osinkotuloja maksettiin tänä vuonna 1,3 miljardia euroa enemmän kuin vuosi sitten.

Jo vuonna 2012 eduskunnan tarkastusvaliokunta totesi, että valtio menettää verotuloja 5–7 miljardia euroa vuodessa aggressiivisen verosuunnittelun ja veronkierron seurauksena. Toimittaja Katja Boxberg kertoi Helsingin Sanomissa (7.2.2015), että suomalaiset suuryritykset maksavat alle 7 % yhteisöveroa verosuunnittelun avulla.

Merkillistä on, ettei valtion veropohjan tietoisesta rapauttamisesta ole käyty minkäänlaista keskustelua, vaikka eduskunnan arvovaltainen tarkastusvaliokunta vaati toimenpiteitä jo kolme vuotta sitten. On ilmeisesti niin paljon helpompi syyttää ay-liikettä, eläkeläisiä, työttömiä ja opiskelijoita kuin käydä käsiksi

todelliseen ongelmaan — siihen, että yrityksille annetut verohelpotukset ovat maamme velkaantumisen todellinen syy.

Mikko Elo on porilainen valtiopäiväneuvos.